Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1  од Законот за слободен пристап до информации од јавен карактер („Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр.60/20), постапувајќи по Жалбата изјавена од С.Д од Кичево, поднесена против Општина Кичево, на 01.07.2026 година го донесе следното 

                                                                  Р Е Ш Е Н И Е
Жалбата изјавена од С.Д. од Кичево, поднесена против Општина Кичево, заведена во архивата на Агенцијата за заштита на правото на слободен пристап до информациите од јавен карактер под бр.08-221 на 19.06.2026 година СЕ ОТФРЛА како недопуштена. 
О Б Р А З Л О Ж Е Н И Е
С.Д. од Кичево, како што е наведено во Жалбата, на 05.06.2026 година до Општина Кичево Барање за пристап до информации од јавен карактер до Општина Кичево со кое  побарал по е-маил да му се достават следните информации:
„1. Информацијата за статусот на моето барање заведено под архивски број 12-1883/258, односно дали истото е прифатено , одбиено или сеуште не е разгледано. Доколку е донесен акт по моето барање, барам копија од истиот, Доколку барањето е одбиено барам копија од образложението и известувањето кое согласно Правилникот требало да ми биде доставено.
2. Копија од списокот на првите 160 одобрени односно доделени ваучери.......
3. Информација дали постојат одбиени, нецелосни или повлечени барања меѓу архивските броеви од 1 до 257 и колку такви барања има.....
4. Копија од записникот, одлуката или друг акт со кој Комисијата ја утврдила конечната листа на добитници/баратели на ваучери.
5. Информација дали средствата предвидени со јавниот повик во вкупен износ од 4.000.000.00 денари се целосно исцрпени и , доколку се исцрпени, копија или информација за актот, известувањето или соопштението со кое тоа е констатирано и објавено.“.  
Постапувајќи по наведеното Барање, Имателот на информации до Барателот преку електронска пошта  доставил Одговор на Барање во кое е наведено: „1....Имајќи предвид дека вашето барање е заведено под реден број 258, а со јавниот повик се предвидени средства за ограничен број корисници, во моментот Вашето барање не се наоѓа во рамките на барањата кои можат да бидат опфатени со расположливите средства согласно редоследот ...2......В е известуваме дека Општина Кичево не е во можност да достави список кој содржи податоци за други физички лица, бидејќи со тоа би се откриле лични податоци на трети лица.....3...4...5. Јавниот повик и понатаму е во фаза на реализација и имплементација, поради што постапката не е формално завршена.“.
На 19.06.2026 година, до Агенцијата е доставена Жалба преку Имателот на информации – Општина Кичево, заведена во Агенцјата под бр.08-221, во кое меѓу другото е наведено: “...На ден 11.06.2026 година добив одговор по електронска пошта кој содржи контрадикторности и не обезбедува пристап до бараните информации....“ 
Агенцијата за заштита на правото на слободен пристап до информациите од јавен карактер на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена.
Законот за слободен пристап до информации од јавен карактер обезбедува остварување на јавен интерес, опишан и таксативно наброен во член 3 став 1 алинеја 7 и гласи: „Јавен интерес во остварувањето на правото на пристап до информации подразбира, но не се ограничува, на интерес за информации со чие што објавување...1.ќе се открие злоупотреба на службената положба и коруптивното однесување; 2.ќе се открие противправно стекнување или трошење на буџетски средства; 3.ќе се открие потенцијален судир на интереси; 4.ќе се спречат и откријат сериозни закани по здравјето и животот на луѓето; 5.ќе се спречи и открие загрозување на животната средина; 6. ќе се помогне да се разбере прашањето за кое се креира јавна политика или се води парламентарна дебата и 7. ќе се овозможи еднаков третман на секој граѓанин пред законите“. 
Законската дефиниција на „јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.
Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони. 

Врз основа на сето погоренаведено, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.


ПРАВНА ПОУКА: Против ова Решение странката може да поведе управен спор пред Управниот суд во рок од 30 дена

	                                                                                                                            Директор,
                                                                                                                             Петар Гајдов

